**José Luís Quintas Figueroa**, coñecido como **Quintas**, **Alfonso** e **Clemente Cabaleiro Covelo**, nado en Teis (Vigo) o 17 de abril de 1911 e finado na mesma cidade o 17 de agosto de 1976, foi un sindicalista, guerrilleiro e político galego.

Traxectoria
-----------

Traballou de fontaneiro e en maio de 1928 entrou como facturador en CAMPSA. Ao final da ditadura de Primo de Rivera afiliouse á CNT e en 1929 ao Sindicato de Petróleos. Durante a República desenvolveu unha intensa labor na CNT, asistindo a plenos rexionais, reunións e congresos do sector. Participou na fundación das Juventudes Libertarias, das que foi secretario en Vigo, e nun grupo anarquista non adherido á FAI. Foi detido durante a folga xeral revolucionaria de decembro de 1933 e permaneceu mes e medio na prisión. Tamén foi detido na folga xeral revolucionaria de 1934 e despedido de CAMPSA, aínda que foi readmitido en xuño de 1936. Foi o organizador do asalto ao local de Falange da rúa General Riego o 7 de febreiro de 1936, para obter documentos sobre as súas actividades e facerse co seu armamento; nesta acción morreu o falanxista Luís Collazo Docampo e o metalúrxico cenetista Robustiano Figueira Villar. José Luís Quintás, ferido nun pulmón, foi detido e recluído no Hospital Municipal.

Co golpe de Estado do 18 de xullo de 1936 conseguiu fuxir do hospital e organizou a resistencia armada no barrio do Calvario. Ao fracasar, escondeuse no monte e formou un dos primeiros grupos guerrilleiros. O 5 de abril de 1937 o seu irmán Manuel Enrique foi asasinado polos fascistas en Xinzo (Ponteareas). Estivo agochado na casa de Juan Silveira Correa en Beade e despois na de Virginia González Pastoriza en Teis. En 1939 integrouse no grupo dos irmáns José e Rogelio García Morales (Os Maletas), que agrupaban militantes anarquistas e comunistas. En abril de 1943 foi procesado por roubo e asasinato do veciño de Petelos Fructuoso Costas Giráldez (o garda cívico que rematou a Manuel González Fresco), con José García Morales, Ramón Pereira Antelo, Manuel Simón Campos e Abraham Lloriente Sánchez. Contrario ao control sobre a guerrilla que empezou a exercer o Partido Comunista de España en 1943, abandonou a guerrilla e pasou varios anos agochado en Toural. En 1946 a organización clandestina da CNT de Vigo trasladouno ás minas de San Fins (Lousame) baixo a protección do capataz Miguel Sangenís, e ao ano seguinte a Santiago de Compostela, onde co nome de **Clemente Cabaleiro Covelo** traballou no establecemento de reparación de máquinas de escribir de Manuel Ceruelo Ares. Foi xulgado en rebeldía en Vigo en varias causas militares e sentenciado a pena de morte, logo conmutada por cadea perpetua.

En marzo de 1947 Ceruelo foi detido e encarcerado, xunto con case toda a rede clandestina confederal, e José Luís Quintás escondeuse en Ribadavia e O Carballiño, onde traballou como axudante dun cura e como viaxante duns almacéns de víveres. Debido a unha delación, foi detido no Carballiño o 16 de febreiro de 1950; xulgado en consello de guerra o 28 de outubro de 1950 en Vigo polo homicidio do falanxista Collazo, por lesións, por tenencia ilícita de armas e por rebelión armada, foi condenado a morte, pero foille conmutada a pena pola de 25 anos de reclusión maior. Novamente xulgado na Audiencia de Pontevedra polos feitos de xullo de 1936, foi condenado a 30 anos de prisión.

Estivo encarcerado case 23 anos no Penal del Dueso (Santoña) e noutras prisións. Saíu en liberdade en 1973, pasou a Tolosa, onde entrou en contacto coa CNT do exilio, pero regresou a Vigo pouco despois, onde traballou como representante de libros. Logo da morte de Franco, interveu na reorganización do Comité Regional de Galicia da CNT en Vigo, xunto a Víctor Francisco Cáceres, Jaime Garrido Vila e Dalmacio Bragado Ruiz. Morreu o 17 de agosto de 1976 na Calzada (Teis) a resultas dunha afección cardíaca.

Notas
-----

1. ↑  Requisitoria, *El Pueblo Gallego*, 17-4-1943, p. 2.
2. ↑  ""El Quintas", detenido", *El Pueblo Gallego*, 26-3-1950, p. 4.
3. ↑  "Un servicio sensacional de la policía viguesa", *Faro de Vigo*, 26-3-1950, p. 5.
4. ↑  *La Noche*, 27-3-1950, p. 2.
5. ↑  "Consejo de Guerra. Se celebró ayer en Vigo contra Luis Quintas", *El Pueblo Gallego*, 29-3-1950, p. 9.

Véxase tamén
------------

### Bibliografía

* Abad Gallego, Xoán Carlos (2005). *Héroes o forajidos. "Fuxidos" y guerrilleiros antifranquistas en la comarca de Vigo*. Vigo: Instituto de Estudios Vigueses. pp. 527–540. ISBN 84-89599-33-5.
* Fernández, Eliseo; Pereira, Dionisio (2004). *O anarquismo na Galiza*. Santiago de Compostela: Positivas. pp. 206–207. ISBN 84-87783-79-1.
* Redondo Abal, Francisco Xavier (2006). *Botarse ao monte. Censo de guerrilleiros antifranquistas na Galiza (1939-1965)*. Sada: Do Castro. p. 113. ISBN 84-8485-231-8.

### Ligazóns externas

* José Luís Quintas Figueroa na páxina web *Nomes e Voces*.

* Ficha en Los de la sierra *(en francés)*

* Apuntes para unha enciclopedia histórica do anarquismo galego (Q)